Virallinen lehti nro C 198 , 08/07/1996 s. 0245



A4-0187/96 Päätöslauselma ensimmäisestä komission kertomuksesta Euroopan parlamentille ja neuvostolle rahanpesusta annetun direktiivin (91/308/ETY) täytäntöönpanosta Euroopan parlamentti, joka - ottaa huomioon neuvoston 10. kesäkuuta 1991 antaman rahoitusjärjestelmän käytön estämistä rahanpesuun koskevan direktiivin (91/308/ETY) ((EYVL L 166, 28.6.1991, s. 77)), - ottaa huomioon komission ensimmäisen kertomuksen Euroopan parlamentille ja neuvostolle rahoitusjärjestelmän käytön estämistä rahanpesuun koskevan direktiivin täytäntöönpanosta (KOM(95)0054 - C4-0137/95), - ottaa huomioon Eurooppa-neuvoston Strasbourgissa 1990 tekemän sopimuksen rikollisesta toiminnasta saadun rahan pesusta, jäljittämisestä, takavarikoinnista ja perinnästä, - ottaa huomioon YK:n Wienissä 1988 tekemän sopimuksen narkoottisten ja psykoaktiivisten aineiden laittoman kaupan torjunnasta, - ottaa huomioon rahanpesua koskevat suositukset, jotka oikeus- ja sisäasiainneuvosto hyväksyi Kööpenhaminassa 1. - 2. kesäkuuta 1993 pitämässään kokouksessa, - ottaa huomioon pankkivalvonnan ja syytealan asiantuntijoiden oikeusasioita ja kansalaisten oikeuksia käsittelevälle valiokunnalle ja kansalaisvapauksien ja sisäasiain valiokunnalle 20. joulukuuta 1995 pidetyssä kokouksessa antaman lausunnon kyseisen direktiivin soveltamiseen ja täytäntöönpanoon liittyvistä käytännön ongelmista, - ottaa huomioon neuvoston säädöksen perustamissopimuksen K.3 artiklaan perustuvasta Eurooppalaisen poliisiviraston perustamista koskevasta sopimuksesta (Europol-sopimus) ((EYVL C 316, 27.11.1995, s. 1)), - ottaa huomioon 14. maaliskuuta 1996 antamansa Europolia koskevan päätöslauselman ((EYVL C 96, 1.4.1996, s. 288)), - ottaa huomioon oikeusasioita ja kansalaisten oikeuksia käsittelevän valiokunnan mietinnön sekä kansalaisvapauksien ja sisäasiain valiokunnan, talousarvion valvontavaliokunnan sekä talous- ja raha-asioita sekä teollisuuspolitiikkaa käsittelevän valiokunnan lausunnot (A4-0187/96), A. viittaa siihen, että rikolliseen toimintaan liittyviä rahansiirtoja tapahtuu edelleen, B. ottaa huomioon, että Euroopan unionin rahanpesun vastaisessa järjestelmässä on puutteita eikä sillä voida valvoa riittävästi varsinkaan uusia rahaliikenteen muotoja, C. viittaa siihen, että sekä jäsenmaissa että yhteisön tasolla tarvitaan uusia lainsäädäntötoimia sen takaamiseksi, että voidaan aukottomasti valvoa kaikkia elinkeinoelämän rahansiirtoihin osallistuvia luonnollisia ja juridisia henkilöitä, D. viittaa siihen, että jo edellä mainittu vuonna 1990 solmittu Strasbourgin sopimus sisältää määräyksiä oikeudellisesta avusta, joka tekisi mahdolliseksi torjua tehokkaasti rikollisista toimista saadun rahan käyttö talouselämässä, E. ottaa huomioon, että Euroopan unionista tehdyn sopimuksen VI osastossa olevista oikeus- ja sisäasioissa tehtävää yhteistyötä koskevista riittävistä määräyksistä huolimatta ei ole havaittavissa merkkejä aktiivisuudesta lainsäädännön alalla oikeus- ja poliisiviranomaisten työn koordinoinnin parantamiseksi Euroopassa, F. on vakuuttunut, että Europol-sopimuksen mukaisen eurooppalaisen poliisiviraston pikainen perustaminen voi osaltaan tehokkaasti ehkäistä rahanpesua ja siihen liittyvää rikollista toimintaa, G. viittaa siihen, että oikeus- ja sisäasiainministerien neuvosto on vuonna 1993 antamissaan suosituksissa todennut sekä edellä mainitun vuonna 1990 solmitun Strasbourgin sopimuksen ratifioinnin ja täytäntöönpanon että Europolin mukaan ottamisen olevan tärkeitä askelia rahanpesun torjumisessa, 1. Pyytää komissiota varmistamaan direktiivin täysimittaisen täytäntöönpanon ja esittämään seuraavan kahden vuoden kuluessa yksityiskohtaisen kertomuksen, josta ilmenee ilmoitettujen tilisiirtojen määrä, todistettujen rahanpesutapausten määrä sekä tuomittujen henkilöiden ja takavarikoitujen summien määrä; 2. Katsoo, että Euroopan unionin rahanpesun vastaista järjestelmää on tehostettava ja kehitettävä vastamaan rahaliikenteen teknistä kehitystä; 3. Pyytää siksi komissiota kertomaan rahanpesun uusista muodoista, joita syntyy rahansiirtojen ja kaupanteon yhteydessä tapahtuvien muutosten myötä, sekä tarkistamaan direktiiviä ja esittämään asianmukaisia ehdotuksia näiden uusien rahanpesumuotojen torjumiseksi; 4. Pyytää komissiota, ottaen huomioon yhteyskomitean valmistelut, mahdollisimman pian, viimeistään kuitenkin 6. maaliskuuta 1998 mennessä, laatimaan ehdotuksen kyseisen direktiivin tarkistamisesta siten, että direktiiviä välittömästi aletaan soveltaa niihin ammatteihin ja yritysryhmiin, joita todistettavasti käytetään rahanpesuun tai joiden voidaan suoraan tai epäsuorasti katsoa olevan mukana tai todennäköisesti olevan mukana rahanpesussa; 5. Pyytää jäsenvaltioita, mikäli ne eivät jo ole sitä tehneet, ulottamaan rahanpesun torjuntaa koskevan lainsäädäntönsä huumekaupasta peräisin olevan rahan lisäksi myös kaikkeen muuhun rahaan, joka on saatu ammattimaisesta ja järjestäytyneestä rikollisesta toiminnasta; 6. Pitää tervetulleena komission pyrkimyksiä nimenomaisesti ja sitovasti sisällyttää rahanpesua koskevan direktiivin määräykset kaikkiin tuleviin kumppanuus- ja assosiointisopimuksiin ja tehostaa yhteistyötä kulloisenkin sopimusosapuolen kanssa tällä alalla; 7. Pyytää jäsenvaltioita ratifioimaan ja panemaan täytäntöön 19. joulukuuta 1988 Wienissä solmitun YK:n sopimuksen narkoottisten ja psykoaktiivisten aineiden laittoman kaupan torjunnasta ja edellä mainitun Strasbourgissa vuonna 1990 solmitun sopimuksen, kuten ne ovat rahanpesua koskevan direktiivin liitteessä julkaistussa «Jäsenvaltioiden hallitusten edustajien neuvoston julistuksessa» sitoutuneet tekemään; 8. Katsoo, että kaikissa jäsenvaltioissa tulisi olla voimassa tai tulisi saattaa voimaan menettelyoikeudelliset määräykset, jotka mahdollistavat a) teleliikenteen valvonnan, kun epäillään että on tehty tai aiotaan tehdä rahanpesuun liittyvä rikos, b) tilapäiset toimet, kuten väliaikaisen talteenoton ja takavarikoinnin rahanpesusta tai sitä edeltävästä ilmeisestä rikoksesta peräisin olevan omaisuuden vaihtamisen, siirtämisen tai myymisen estämiseksi, c) kohdassa b mainitut tilapäiset toimet, kun asianomaisilla viranomaisilla on riittävä syy epäillä rikosta, d) rahanpesusta tai sitä edeltävistä ilmeisistä rikoksista saatujen rahojen tai näiden rahojen avulla saadun omaisuuden takavarikoinnin; 9. Pyytää jäsenvaltioita jatkamaan Europol-sopimukseen liittyvää työtä, jotta EU:n tuomioistuin saa parlamentin vaatimat toimivaltuudet EU-sopimuksen K.3 artiklan 2 kohdan c alakohdan kolmannen alakohdan mukaisesti ja jotta sopimus tämän jälkeen voidaan ratifioida ja panna täytäntöön; 10. Toivoo, että direktiivin määräyksiä soveltavat jäsenvaltioiden viranomaiset käyttävät hyväksi olemassa olevia yhteistyömahdollisuuksia; 11. Painottaa, että tarvittavien selvitysten mahdollistamiseksi rahanpesua epäiltäessä pankeilla ja rahoituslaitoksilla täytyy myös rahanpesua koskevan direktiivin 91/308/ETY 5 artiklan mukaisesti olla käytettävissään koulutettua henkilökuntaa ja valvontavälineitä, jotta ne pystyvät asianmukaisesti täyttämään rekisteröinti- ja ilmoitusvelvollisuutensa; 12. Pyytää komissiota luomaan sopivan kannustinjärjestelmän, jotta yksittäisillä pankeilla ja rahoituslaitoksilla olisi käytettävissään koulutettua henkilökuntaa ja kehittyneitä valvontajärjestelmiä ja valvontatekniikkaa; 13. Pitää tarpeellisena, että direktiivi on ulotettava koskemaan sekä toisen pankkioikeuden koordinointia koskevan direktiivin mukaisia luotto- ja rahoituslaitoksia että kaikkia muita luonnollisia ja juridisia henkilöitä, jotka ammattimaisesti harjoittavat rahaliikennettä tai toimintaa, joka on erityisen altista käytettäväksi rahanpesussa, tai harjoittavat sitä kolmannen osapuolen puolesta, ja että nämä kaikki on tosiasiallisesti saatettava valtion valvonnan alaisiksi; 14. Katsoo edelleen, että tämä valvonta pitäisi suorittaa Euroopan laajuisten yhdenmukaisten sääntöjen mukaan; 15. Pyytää komissiota edellä mainitun direktiivin (91/308/ETY) 17 artiklan mukaisesti esittämään kyseisen direktiivin täytäntöönpanoa koskevassa toisessa kertomuksessa selostuksen mahdollisista rahallisista vaikutuksista, jotka voivat johtua laittomista rahoitustoimista. Mahdolliset rahalliset vaikutukset voisivat olla seuraavat: a) alkuperä- ja määrämaan välillä liikkuvien laittomien varojen virran vaikutus rahan kiertonopeuteen, b) vaikutus rahanpesun järjestelmässä mukana olevien maiden rahavarantoon, c) muoto, joka laittomilla, pestyillä, sijoitusvaroilla voisi olla, d) asianomaisten maiden rahapolitiikan siirtymävaikutukset, e) rahanpesun järjestelmässä olevan ja lopullisen päämäärän rahoitusmarkkinoiden stabiliteetti; 16. Pyytää komissiota rahanpesudirektiivin (91/308/ETY) 17 artiklan mukaisesti puuttumaan kyseisen direktiivin täytäntöönpanoa koskevassa toisessa kertomuksessa laittomien rahatoimien syihin ja toimintaan; katsoo, että ongelman ratkaisemiseksi olisi toteutettava seuraavan kaltaisia toimenpiteitä: a) Artiklojen sisällyttäminen rahanpesua koskeviin kauppasopimuksiin sen vaatimiseksi ja varmistamiseksi, että kumppanimaat hyväksyvät samat standardit kuin Euroopan unionissa; b) Rahanpesua koskevien artiklojen sisällyttäminen Keski- ja Itä- Euroopan maiden kanssa tehdyissä Eurooppa-sopimuksissa sen vaatimiseksi ja varmistamiseksi, että assosioidut maat hyväksyvät samat standardit kuin Euroopan unionissa; c) Venäjän federaation ja Neuvostoliitosta itsenäistyneiden valtioiden kanssa tehtyjen kumppanuus- ja yhteistyösopimusten rahanpesua koskevien artiklojen lujittaminen sen vaatimiseksi ja varmistamiseksi, että assosioidut maat hyväksyvät samat standardit kuin Euroopan unionissa; d) Luettelon laatiminen «puhtaista pankeista»; e) Sen varmistaminen, että Euroopan komissio ja sen alihankkijat toimivat ainoastaan «puhtaiden» pankkien kanssa; f) Euroopan unionissa harjoitettavan toiminnan vakauden valvonnan valpas toteuttaminen pankkien valtuuttamisen ja toiminnan suhteen; g) Mukaan lukien «toiminnan vakauden valvonnan» standardien hyväksymistä koskevissa kauppasopimuksissa olevat artiklat, joilla vaaditaan ja varmistetaan, että kumppanimaat antavat vastaavanlaisia standardeja kuin Euroopan unionissa; 17. Toivoo vakuuttavia todisteita siitä, että rahanpesu lisääntyy ja että rahanpesun vaikutus kasvaa rikollisten järjestöjen verkossa; 18. Haluaa kiinnittää huomiota erityisesti siihen, että rahanpesua voidaan torjua tehokkaasti ainoastaan Euroopan laajuisella yhtenäisellä valvonnalla ja tiiviissä yhteistyössä USA:n kanssa; 19. Pyytää komissiota lisäksi ehdottamaan toimenpidettä, jonka avulla osallistuminen rikollisen toiminnan rahoittamiseen kielletään ja siitä rangaistaan jäsenvaltioissa; katsoo, että tämän toimenpiteen oikeudellisena perustana olisi oltava EY:n perustamissopimuksen 100 a artikla; 20. Pyytää jäsenvaltioita toimimaan tehokkaammin rahanpesua vastaan ja tukemaan kansalaisia ja yrityksiä jakamalla tietoa, jotta kaikenlainen rahanpesuun osallistuminen voidaan estää, 21. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.